b"\n_START_ARTICLE_\nFranz Gl\xc3\xa6ser\n_START_SECTION_\nK\xc3\xb8benhavnertiden\n_START_PARAGRAPH_\nDe n\xc3\xa6ste \xc3\xa5r var Gl\xc3\xa6ser en efterspurgt mand i Wien. Han skrev over 120 forskellige v\xc3\xa6rker for teater, operaer og anden scenemusik. Fra 1828 var han kapelmester p\xc3\xa5 et af byens mest ber\xc3\xb8mte teatre, Theater an der Wien, men i 1830 flyttede han til Berlin, hvor han i 1832 skrev sin st\xc3\xb8rste succes, operaen Des Adlers Horst. Denne opera blev ogs\xc3\xa5 godt modtaget i K\xc3\xb8benhavn ved opf\xc3\xb8relsen i 1835, og da man i slutningen af 1830'erne s\xc3\xb8gte efter en kompetent kapelmester for Det Kongelige Kapel til afl\xc3\xb8sning af det midlertidige trekl\xc3\xb8ver Peter Ferdinand Funck, Johannes Frederik Fr\xc3\xb8lich og Ivar Bredal faldt valget til sidst p\xc3\xa5 Gl\xc3\xa6ser. Koryf\xc3\xa6er som Heinrich Marschner, Felix Mendelssohn og Louis Spohr havde v\xc3\xa6ret p\xc3\xa5 tale, men allerede Gl\xc3\xa6sers f\xc3\xb8rste opgave p\xc3\xa5 Det Kongelige Teater i 1842, Rossinis opera Wilhelm Tell, beviste, at han var et godt valg. Under hans ledelse h\xc3\xa6vede kapellet sig igen til det kvalitetsstade, det havde haft under Kunzen og Schall._NEWLINE_Gl\xc3\xa6ser blev i embedet frem til sin d\xc3\xb8d i 1861 og fungerede i \xc3\xa5rene 1843-50 ogs\xc3\xa5 som dirigent for Musikforeningen, hvor han ledede i alt 50 Koncerter. I 1845 blev han udn\xc3\xa6vnt til hofkapelmester, i 1847 ridder af Dannebrog og i 1851 titul\xc3\xa6r professor. Til geng\xc3\xa6ld komponerede han ikke meget i de 19 \xc3\xa5r, han levede i K\xc3\xb8benhavn. Af de dramatiske v\xc3\xa6rker, han skrev for Det Kongelige Teater, kan n\xc3\xa6vnes Brylluppet ved Comos\xc3\xb8en (1849) og N\xc3\xb8kken (1853), begge til tekster af H.C. Andersen og Den forgyldte Svane (1854). Som hofkapelmester har han komponeret en r\xc3\xa6kke kantater til hoffester, desuden flere festouverturer og hans sidste v\xc3\xa6rk, en Festmarch for Orkester, til kong Frederik 7. _NEWLINE_Som en kuriositet kan n\xc3\xa6vnes, at Dansk biografisk Leksikon fra 1905 udf\xc3\xb8rligt beskriver, at han l\xc3\xa6rte sig at tale dansk, at han stillede sig i spidsen for koncerter til fordel for de faldnes efterladte i Tre\xc3\xa5rskrigen, og at han i sin familiekreds og selv i sit d\xc3\xb8ds\xc3\xb8jeblik talte dansk. Hans anden kone var da ogs\xc3\xa5 danskf\xc3\xb8dt._NEWLINE_I alt har han komponeret over 140 st\xc3\xb8rre og mindre arbejder for scenen, 10 kantater, 7 festouverturer, nogle kirkelige kompositioner, heriblandt en Messe i B\xe1\xb5\x87-dur og et Te Deum samt nogle h\xc3\xa6fter med romancer og flerstemmige Sange."